Φρειδερίκος της Έσσης-Έσβεγκε

Ο Φρειδερίκος, γερμ. Friedrich (9 Μαΐου 1617 - 24 Σεπτεμβρίου 1655) από τον Οίκο της Έσσης ήταν ο μόνος λάντγκραβος της Έσσης-Έσβεγκε (1632-1655).

Βιογραφία
Γεννήθηκε στο Κάσσελ και ήταν ο τέταρτος επιζών γιος τού Μαυρικίου λαντγκράβου της Έσσης-Κάσσελ και της Ιουλιανής, κόρης του Ιωάννη Ζ΄ κόμη του Ναάσσαου-Ντίλενμπουργκ.

Ο πατέρας του, από τον πρώτο γάμο είχε γιους τον Όθωνα, που απεβίωσε το 1617 και τον Γουλιέλμο Ε΄. Η δεύτερη σύζυγος του Μαυρικίου, η Ιουλιανή τον πίεσε να παραχωρήσει το 1/4 της Έσσης-Κάσσελ (το Ρότενμπουργκ) στους τρεις γιούς της. Το 1637 ο Μαυρίκιος ήταν στα πρόθυρα χρεωκοπίας και παραιτήθηκε υπέρ του Γουλιέλμου Ε΄· το 1632 απεβίωσε. Ο Γουλιέλμος Ε΄ τον διαδέχθηκε στο Κάσσελ και ο τρίτος γιος Χέρμαν Δ΄ έλαβε το Ρότενμπουργκ. Το 1648 η Έσση-Κάσσελ απέκτησε εδάφη, που ο Γουλιέλμος Ε΄ έδωσε ως πρόσοδο (appanage) στους νεότερους, ετεροθαλείς αδελφούς του: ο Φρειδερίκος έλαβε το Έσβεγκε και ο Ερνέστος το Ράινφελς (πρώην κομητεία του Καττσενελνμπόγκεν). Οι περιοχές ήταν υποτελείς στην Έσση-Κάσσελ.

Ο πατέρας του Μαυρίκιος είχε ζήσει στο Έσβεγκε ως το 1632 που απεβίωσε, οπότε η χήρα του Ιουλιανή μετακινήθηκε στο Ρότενμπουργκ. Ο Φρειδερίκος έκανε επιτυχημένη στρατιωτική σταδιοδρομία στο Σουηδικό στρατό, όπου έγινε αντιστράτηγος. Κατά τον Τριακονταετή Πόλεμο η πόλη και το κάστρο του Έσβεγκε λεηλατήθηκαν (1637). Ο Φρειδερίκος θα πρέπει να πήγε στο Έσβεγκε μετά το γάμο του με την αδελφή τού Καρόλου Ι΄ Γουσταύου της Σουηδίας (1646). Πέρασε τον περισσότερο χρόνο στη Σουηδία. Στο Έσβεγκε έζησε η σύζυγος και τα παιδιά του. Εκεί διοικούσαν οι τρεις αδελφοί του στο όνομά του· ο ίδιος έδειξε ενδιαφέρον για την ανοικοδόμηση της περιοχής του μετά το τέλος του Τριακονταετούς Πολέμου.

Κατά τη διάρκεια του Β΄ Βόρειου Πολέμου (1655-60) διοικούσε ένα Σουηδικό σώμα. Απεβίωσε στο Πόζναν της Πολωνίας το 1655 και έπειτα από δύο έτη τάφηκε στην κρύπτη του ναού της Αγοράς του Έσβεγκε. Τον κληρονόμησε ο νεότερος αδελφός του Ερνέστος. Αν και στη χήρα του δόθηκε το κάστρο Έσβεγκε, αυτή αποσύρθηκε στο Σουηδικό φέουδο Όστερχολτς, κοντά στη Βρέμη. Το 1667 το κάστρο υποθηκεύτηκε για να προικοδοτηθεί το πρώτο τέκνο, η Χριστίνα. Η χήρα του απεβίωσε το 1692 και τάφηκε δίπλα στο σύζυγό της.

Οικογένεια
Νυμφεύτηκε το 1646 την Ελεονώρα-Αικατερίνη των Βίττελσμπαχ, κόρη του Ιωάννη-Καζιμίρ κόμη του Παλατινάτου-Κλέεμπουρκ και είχε τέκνα:
 Χριστίνα 1649-1702, παντρεύτηκε τον Φερδινάνδο-Αλβέρτο Α΄ των Γουέλφων δούκα του Μπράουνσβαϊγκ-Μπέβερν.
 Ιουλιανή 1652-1693, παντρεύτηκε τον Γιόχανν-Γιάκομπ Μάρχαντ βαρόνο του Λίληνμπουρκ.
 Καρλόττα 1653-1708, παντρεύτηκε πρώτα τον Αύγουστο των Βέττιν πρίγκιπα της Σαξονίας-Βάισενφελς και έπειτα τον Ιωάννη-Αδόλφο κόμη του Μπέντχαϊμ-Τέκλενμπουρκ.
 Ελισάβετ 1650-1651, Φρειδερίκος 1654-1655, Μαργαρίτα 1647, απεβίωσαν νήπια.

Πρόγονοι

Παραπομπές

Πηγές
 Klaus Koniarek: Frederick, Landgrave of Hesse-Eschwege in Who was who in the Thirty Years' War
Chronicle of Wanfried 2006 (unpublished)
Hans-Günter Kielmann: Kleiner Führer durch die Rotenburger Quart 1627-1834 und das Fürstenhaus Hessen-Rotenburg, Rotenburg an der Fulda, 2002, ISBN 3-00-010155-1
Kurt Holzapfel: Neues vom 'tollen Fritz'. Zu seinem 300. Todestag, in: Das Werraland, vol. 7, 1955, p. 43-44
Kurt Holzapfel: Landgraf Friedrichs Ende. Gefallen 1655, beigesetzt in Eschwege 1657, in: Das Werraland, vol. 9, 1957, p. 36-39

Κατηγορία:Οίκος της Έσσης